I en helt ny undersøgelse ser Danmarks Biblioteksforening blandt andet nærmere på borgernes oplevelse af at benytte nettet, herunder de sociale medier, i så stort et omfang som det er tilfældet for rigtig mange af os i dag.

Undersøgelsen viser bl.a.:

71% er bekymret over, at sider som Google og Facebook registrerer og gemmer vores aktivitet på nettet

83% mener der er behov for mere information om, hvordan digitale medier bruger og gemmer vores aktivitet på nettet til at målrette nyheder og reklamer

”Fra politisk side skal der arbejdes på at sikre folk nemme muligheder for at kunne sige fra, når de ikke ønsker at deres private oplysninger bliver gemt" siger Steen B. Andersen (S), kulturudvalgsformand i Aarhus og formand for Danmarks Biblioteksforening på baggrund af undersøgelsen, og fortsætter:

”Danmark er et af de lande, hvor digitaliseringen generelt og den personlige brug af de digitale muligheder for alvor er slået igennem. Det giver en masse fordele, men undersøgelsen dokumenterer også, at borgerne bliver stadig mere bevidste om de negative sider, som det digitaliserede samfund også fører med sig.

At der gemmes private oplysninger når vi benytter nettet er der tydeligvis stor bevidsthed om, men det er overraskende, at behovet for mere information om hvordan private oplysninger gemmes er så stort, som undersøgelsen her viser.”

Bibliotekerne er allerede gået i gang med at klæde borgerne på, til at færdes mere sikkert på nettet. I samarbejde med Forbrugerrådet TÆNK er kampagnen ”Sikker når du klikker” blevet iværksat, og biblioteker i hele landet er med til at sætte fokus på de mange gode råd til sikker internetfærden, som kampagnen fortæller om.

Kampagnen ”Sikker når du klikker” bliver også præsenteret på Folkemødet, når Forbrugerrådet TÆNK i samarbejde med Bornholms Biblioteker den 16. juni kl. 12.00 gennemgår kampagnen på et møde på Allinge Bibliotek.

”Behovet for mere oplysning om nettets håndtering af vores private oplysninger understreges også af det faktum, at over halvdelen af danskerne er bekymrede over, at sider som Google og Facebook registrer og gemmer vores aktivitet på nettet, som undersøgelsen også har vist.” siger formanden for Bibliotekarforbundet Tine Jørgensen, som er moderator på debatten ”Hvordan sikrer vi borgernes digitale tryghed ” på Folkemødet.

Den nye undersøgelse er lavet af Moos-Bjerre Analyse blandt 1.534 repræsentativt udvalgte danskere i alderen 15 og opefter i maj måned 2017.

For yderligere oplysninger, kontakt Danmarks Biblioteksforening

Formand Steen B. Andersen, tlf. 3057 9985, steen.a@aarhus.dk

Direktør Michel Steen-Hansen, tlf. 4030 5230, msh@db.dk